Běła Woda (AK/SN). Před lětom při wulkim wohenju mócnje wobškodźeny Běłowodźanski Ludowy dom chcedźa 2028 za kulturne žiwjenje města zaso wočinić. „Tole je naš zaměr k 100. róčnicy domu“, rjekny předwčerawšim wyši měšćanosta Torsten Pötzsch (Klartext). Hromadźe z wobydlerjemi wotkry wón informacisku taflu, kotraž dopomina němsce, pólsce a čěsce na architekta twarjenja Emila Langu (1884– 1968). Z tym rozšěrja město swoju škleńčersku šćežku, z kotrejž hódnoća historiske městna kaž bywše škleńčernje abo prěni lodowy stadion. Tafla při Ludowym domje je mjeztym dźesata tajkeho razu w Běłej Wodźe.
Tež lěto po wohenju, kotryž je dźěl twarjenja ze swjedźenskej žurlu dospołnje zničił, prócuje so město juristisce wo zarunanje škody přez zawěsćernju. Runočasnje zestajeja wužiwanski koncept, zo móhli snano w septembru próstwu wo spěchowanske srědki za nowonatwar Ludoweho domu zapodać, informowaše twarska nawodnica města Dorit Baumeister.
szl_Latn slv_Latn